બંને સ્થાનિક પક્ષો સામે પણ કમલ અને રજનીકાંતે સીધો મોરચો હજી માંડ્યો નથી. કમલ અને રજનીકાંત બંને કરુણાનીધિને મળતા રહે છે અને તેમને માન આપતાં રહે છે. મજાની વાત એ છે કે કમલ અને રજનીકાંત પણ મળતાં રહે છે. પોતાના પક્ષની જાહેરાત કરતાં પહેલાં પણ કમલ હાસન રજનીકાંતને મળવા ગયાં હતાં. ટૂંકમાં તામિલનાડુના રાજકારણમાં હવે મધ્યસ્થ સ્થાને, કેન્દ્રમાં કોણ હશે તે કહેવું મુશ્કેલ બની રહ્યું છે. કમલ હાસને જોકે એવા ઈશારા કર્યા છે કે મોટા ભાગે ભાજપ સાથે નહીં જાય. રજનીકાંતના પક્ષનો રંગ ભગવો હશે તો તેની સાથે પોતાને નહીં ફાવે એવું પણ તેણે સ્પષ્ટ કહ્યું છે. તેની સામે રજનીકાંત મોટા ભાગે કોંગ્રેસ સાથે નહીં જાય તેવા ઈશારા કર્યા છે. આ સંજોગોમાં કમલ હાસને કેજરીવાલને બોલાવીને જુદો જ મેસેજ આપ્યો છે. તે કદાચ વિચારસરણીની રીતે નહીં, પણ રાજકીય રીતે એક નવું વૈકલ્પિક કેન્દ્ર ઊભું કરવા માગે છે તેમ અત્યારે તો લાગે છે.